नई दिल्ली. केंद्रीय सूचना आयोग (सीआईसी) में सूचना आयुक्त के रिक्त पदों पर बहाली के लिए सरकार ने योग्य उम्मीदवारों से आवेदन आमंत्रित किए हैं। सूचना का अधिकार कानून और सीआईसी के क्रियान्वयन के लिए नोडल विभाग के तौर पर काम करने वाले कार्मिक एवं प्रशिक्षण विभाग (डीओपीटी) ने योग्य उम्मीदवारों से आवेदन मांगे हैं। डीओपीटी ने सोमवार को एक बयान में कहा, सूचना आयोग में नए सूचना आयुक्तों की नियुक्ति का प्रस्ताव है। सूचना के अधिकार कानून के मुताबिक, सामाजिक जीवन में जाने-माने वैसे व्यक्ति सूचना आयुक्त बनने के पात्र हैं, जिनके पास विधि, विज्ञान एवं तकनीक, समाजसेवा, प्रबंधन, पत्रकारिता, जनसंचार या शासन एवं प्रशासन के क्षेत्र में बृहद ज्ञान और तजुर्बा हो।
hin_Deva